ניקולא פפה

ניקולא פפה (בצרפתית: Nicolas Pépé; נולד ב-29 במאי 1995 במאנט-לה-ז'ולי שבצרפת) הוא כדורגלן המשחק בעמדת הקיצוני בקבוצת הכדורגל ויאריאל ובנבחרת חוף השנהב. פפה נולד במאנט-לה-ז'ולי, איל-דה-פראנס, וגדל ברובע התשעה-עשר של פריז. במקור, החל את הקריירה שלו כשוער בסוליטייר פריז עד גיל 14 אז הוסט לעמדת הקשר הקיצוני. בשנת 2012, כאשר אביו, קלסטין, סוהר בתפקידו, הועבר לפואטייה, פפה החל את הקריירה שלו כשחקן קיצוני בקבוצה המקומית, Stade Poitevin FC, בליגה החמישית והחובבנית בצרפת. ב-2013 חתם פפה באנז'ה, בעונתו הראשונה כשחקן המועדון שיחק בקבוצת המילואים, אנז'ה ב'. את הופעת הבכורה המקצועית שלו ערך בסיבוב השני של גביע הליגה הצרפתי בהפסד 2–1 לארל ב-26 באוגוסט 2014, פפה עלה כמחליף בדקה ה-73. ההופעה הראשונה שלו במסגרת הליגה, ליגת המשנה הצרפתית, הייתה ב-21 בנובמבר 2014, בתיקו 1-1 נגד אז'אקסיו. בעונת 2015/2016 הושאל פפה לאורליאנס מהליגה השלישית וסייע לה לעלות לליגה השנייה. בעונת 2016/2017 פפה חזר לאנז'ה עת שיחקה בליג 1 עמה סיים במקום ה-12. כמו כן, הגיע עם הקבוצה לגמר גביע הליגה שם פתח בהרכב קבוצתו בהפסד 0–1 לפריז סן-ז'רמן. ב-21 ביוני 2017 חתם פפה בליל על חוזה לחמש שנים תמורת דמי העברה מקסימליים של 10 מיליון יורו. מי שלחץ להחתימו היה מאמן ליל, מרסלו בייאלסה. פפה תיאר את בייאלסה כ"מיוחד" "וכ-"מאמן נהדר". בליל החל פפה את העונה כחלוץ לאחר שהוסב לשחק בתפקיד זה תחת בייאלסה, אך בהמשך העונה, כשמונה כריסטוף גאלטייר למאמן הקבוצה במקומו של בייאלסה, הוסט חזרה לשחק בכנף. במהלך העונה היה פפה שחקן הרכב קבוע כשהוא מחסיר רק שני משחקים בכל העונה. פפה הבקיע 13 שערים בעונתו הראשונה בקבוצה. ב-15 בספטמבר 2018, במהלך עונת 2018/2019, כבש פפה שלושער, בניצחון קבוצתו 2–3 על אמיין. ב-14 באפריל 2019, כבש שער וסיפק שני בישולים בניצחון הביתי 1–5 על פריז סן ז'רמן. הוא סיים את עונתו השנייה במועדון עם 22 שערים, שני רק לקיליאן אמבפה, ועם 11 בישולים ונבחר בהרכב העונה של הליגה. ב-1 באוגוסט 2019, הוכרז כי פפה הצטרף לארסנל מהפרמייר ליג בסכום שיא מועדון של 79 מיליון אירו (72 מיליון ליש"ט), (כשהשיא הקודם עמד על 62 מיליון יורו ששולם עבור פייר אמריק אובאמיאנג). עם חתימתו, קיבל את החולצה מספר 19. פפה ערך את הופעת הבכורה שלו בארסנל בניצחון 0–1 על ניוקאסל יונייטד ב -11 באוגוסט, כשעלה כמחליף בדקה ה-71. המשחק הראשון בו פתח בהרכב הגיע שבועיים לאחר מכן בהפסד 3–1 לליברפול, פפה השלים במשחק 90 דקות. ב-29 בספטמבר כבש את שערו הראשון במועדון בניצחון הביתי 3:2 על אסטון וילה. את השער הוא כבש בפנדל והשווה את התוצאה ל-1-1. ב-24 באוקטובר, פפה כבש את שעריו האירופיים הראשונים בניצחון קבוצתו במסגרת הליגה האירופית, 2-3 על ויטוריה דה גימארייש, שני השערים הגיעו מבעיטות חופשיות, הראשונה בדקה ה-80 ממרחק של 25 מטר, והשנייה, בשניות הסיום ממרחק דומה. ב-25 באוגוסט 2022 הושאל פפה לניס לעונה אחת. ב-31 באוגוסט כבש שער בכורה בניצחון 1-2 על ליל. במדי הקבוצה כבש 8 שערים ב-28 הופעות בכל המסגרות. בספטמבר 2023 חתם פפה בטרבזונספור לעונה אחת. ב-5 באוגוסט 2024, חתם פפה בויאריאל לשנתיים בהעברה חופשית. פפה נולד בצרפת להורים ממוצא חוף השנהבי. הוא קיבל זימון לנבחרת הלאומית של חוף השנהב בנובמבר 2016, אך לא שותף במשחק נבחרתו מול נבחרת מרוקו במסגרת מוקדמות מונדיאל 2018. את הופעת הבכורה שלו ערך שלושה ימים לאחר מכן, ב-15 בנובמבר במשחק ידידות מול הנבחרת המייצגת את המדינה בה נולד, צרפת. פפה נכנס כמחליף בדקות הסיום. פפה זומן לסגל הנבחרת לקראת אליפות אפריקה 2017 בגבון, אך לא שותף כיוון שנבחרתו הודחה בשלב הראשון של התחרות. ב-24 במרץ 2018, במשחק ידידות מול טוגו, הבקיע פפה את שעריו הבינלאומיים הראשונים בתיקו 2–2. שלושה ימים לאחר מכן, כבש שער נוסף בניצחון 1–2 על נבחרת מולדובה. נכלל בסגל נבחרת חוף השנהב לטורניר גביע אפריקה לאומות 2023. הגביע האנגלי: 2019/2020 הרכב העונה בליגה הצרפתית: 2018/2019 שחקן העונה של ליל: 2018/2019 מדיה וקבצים בנושא ניקולא פפה בוויקישיתוף ניקולא פפה, ברשת החברתית אינסטגרם ניקולא פפה, באתר Transfermarkt ניקולא פפה, באתר Soccerway ניקולא פפה, באתר BDFutbol ניקולא פפה, באתר WorldFootball.net ניקולא פפה, באתר National Football Teams ניקולא פפה, באתר FootballDatabase.eu ניקולא פפה, באתר ESPN "Angers 0-1 Paris St-Germain". BBC Sport (באנגלית בריטית). 2017-05-27. נבדק ב-2020-06-24. Nicolas Pépé et Hervé Koffi signent au Losc pour cinq ans (off.) - Foot - Transferts, L'Équipe (בצרפתית) LOSC : Les confidences de Nicolas Pépé sur Marcelo Bielsa, Le 10 Sport (בצרפתית) Ligue1.com - Brilliant Lille blow away PSG, web.archive.org, ‏15 באפריל 2019 Nicolas Pepe completes move to Arsenal from Lille for club-record £72m, Sky Sports (באנגלית) Villarreal CF sign Nicolas Pépé! LA LISTE באתר הרשמי של פדרציית הכדורגל האיווארית, 28 בדצמבר 2023 (בצרפתית)